Коми Республикаса Юралысь Вячеслав Гайзер ёся критикуйтiс Инта карса администрацияöн юрнуöдысь Владимир Вейгандлысь «Монокар Инта» сöвмöдан концепция.

Коми Республикаса Юралысь висьталiс, мый докладын петкöдлöма абу сöвмöдан стратегия, а индöма муниципалитетлысь талунъя мытшöдъяссö да шыöдчöма отсöгла республикаса веськöдлысьяс дорö найöс бырöдöм могысь.

«Шуны кö, мый дöзми, сiдзкö, нинöм не шуны. Ме ог чайт, мый кодкö аддзис либö кылiс, кыдзи карлы колö водзö овны да сöвмыны. Ме кылi мытшöдъяс йылысь да бюджетысь сьöм та вылö корöм йылысь. А стратегияыс кöнi? Эм öткымын проект, кодъяс збыльмöны нин республика отсöгöн. Сöвмöдан стратегия – тайö индыны стöч могъяс, календарнöй план, кывкутысь йöзöс да талунъя мытшöдъяссö анализируйтöмöн юöртны гражданалы. Тайö нинöм абу. Ме сiдзи эг и гöгöрво, мыйын петкöдсьö активнöй муниципальнöй политикаыс» - висьталiс Вячеслав Гайзер.

«Сэтшöмтор, кор республика кутас ставсö вöчны тiян пыдди – тайö абу петан туй. Веськöдлан котыр бырöдö и водзö кутас бырöдны тiянлысь мытшöдъястö. Миянлы колö отсавны меставывса власьтлы, а оз вöчны уджсö сы пыдди. Тi кö он кужöй сувтöдны могъяс – ме ог тöд, кыдзи тi кутанныд найöс петкöдлыны кар водзын», - тöдчöдiс Владимир Вейгандт дорö шыöдчöмöн Коми Республикаса Юралысь.